Source: http://scripta.kotus.fi/visk/sisallys.php?p=621
Timestamp: 2020-05-31 10:04:42+00:00

Document:
VISK - § 621 Heleän keltainen, teknisesti taitava
SISÄLLYS > RAKENNE > Adjektiivit > Adjektiivilauseke > Adjektiivin adverbiaalit > Tavan adverbiaalit > § 621 Heleän keltainen, teknisesti taitava
Adjektiivin genetiivimäärite voi paitsi olla intensiteettimäärite, myös ilmaista tapaa, esim. räikeän punainen; miellyttävän raikas, mukavan hedelmäinen, kevään ja kesän punaviini (l). Monet absoluuttistakin ominaisuutta ilmaisevat adjektiivit voivat saada tällaisen genetiivimääritteen, joka osoittaa, että adjektiivia on käsitelty asteikollisesti, esim. yllättävän kielitieteellinen esitelmä; eivät kuitenkaan esim. materiaalia tarkoittavat: *uskomattoman lasinen lautanen.
Adjektiivin tapaa ilmaisevana genetiivimääritteenä voi olla myös substantiivi, joka toimii vertauksen suhteutuskohtana: pumpulin pehmeä ’pehmeä kuin pumpuli’; monet vakiintuneet ilmaukset ovat yhdyssanoja, esim. höyhenenkevyt, timantinkova. Väriä kuvaavan adjektiivin genetiivimäärite tai määriteosa ilmaisee värin sävyä taikka vertauskohtaa, esim. keltaisen ruskea, kirkkaan keltainen ~ kirkkaankeltainen, kirsikan punainen (yhdysadjektiiveista » § 427).
Adjektiivikantainen sti-adverbi ilmaisee, miltä kannalta tai missä suhteessa adjektiivin kuvaama ominaisuus pätee. Esimerkiksi kulttuurihistoriallisesti arvokas ilmaisee entiteetin olevan arvokas kulttuurihistorian näkökulmasta. Määrittävän sti-adverbin kanta-adjektiivi on usein absoluuttista ominaisuutta ilmaiseva kategorioiva, erityisesti llinen-johdos (» § 373). Yleensä sti-määrite edeltää adjektiivia (a), mutta saattaa predikatiivilauseessa sijaita jäljessäkin (b).
Viisaan ja aatteellisesti linjakkaan mainettakin on tullut (l) | Hotelli – – sijaitsee historiallisesti ainutlaatuisessa ympäristössä – –. (l) | Sille yksityistäminen siis on myös poliittisesti oivallinen asia. (l)
Silti suoritus oli puutteellinen teknisesti, – –. (l) | – – kaupunkikuva Jyväskylästä ennen sotia on äärimmäisen arvokas kulttuurihistoriallisesti, – –. (l) | Ulkona oli kylmää, mutta sisällä sitä lämpimämpää sekä fyysisesti että symbolisesti. (l)
Monien absoluuttista ominaisuutta ilmaisevien adjektiivien määritteenä on sti-adverbi (ei genetiivisijainen määrite), esim. vaikeasti (~ *vaikean) vammainen.
Kun kantana on subjektiivisesti arvottava adjektiivi, sti-adverbi ilmaisee puhujan mielipidettä siitä, millä tavalla ominaisuus pätee; esim. hauskasti punainen ’hauskalla tavalla punainen’. Vaihtoehtona on usein vastaava genetiivimäärite: hauskan punainen (» § 677).
Esitys on näyttävä ja keveä marenkipiiras, jossa sitruunana on rva Behnin mukavasti kirpeä naisnäkökulma. (l)
sti-adverbi voi olla myös adjektiivin modaalinen määrite (d) tai ilmaista määrää tai intensiteettiä (e) – samoin kuin verbin määritteenäkin.
– – keikkabändin luultavasti paras vaihe oli vuoden 1972 Euroopan kiertue. (E)
Uki oli silläkin kalareissulla saanut reilusti parikiloisen taimenen, – –. (k) | Liittovaltion talous on rajusti alijäämäinen – –. (l) | Sovellutus on 75-prosenttisesti kotimainen. (l) | – – teos on aggressiivinen ja voimakkaasti feministinen työ. (l) | Asumme Helsingissä, joka on voittopuolisesti suomenkielinen. (l)
Komparatiivijohdoksia määrittävät sti-adverbit ovat kvantifioivia; ne saavat määritteekseen myös kvanttoriadverbin: paljon ~ selvästi ~ huomattavasti parempi; vrt. *paljon aggressiivinen, *huomattavasti myönteinen (» § 638).

References: § 621
 § 621
 § 427
 § 373
 § 677
 § 638